Det Europæiske Regionsudvalgs udtalelse — Lokale og regionale myndigheder fremskynder gennemførelsen af EU's bestøverinitiativ

(2022/C 270/03)

Ordfører Frida NILSSON (SE/RE), medlem af en kommunal forsamling: Lidköping kommune Basisdokument: Rapport fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Fremskridt med hensyn til gennemførelsen af EU's bestøverinitiativ COM(2021) 261 final

POLITISKE ANBEFALINGER

DET EUROPÆISKE REGIONSUDVALG

1. understreger bestøveres betydning for bæredygtigheden i vores samfund og i naturen. Bestøvere spiller en afgørende rolle for fødevaresystemer og beskyttelsen af biodiversitet og landskaber. Det er derfor ikke kun domesticerede bestøvere, der har behov for støtte, der er også brug for at sikre velegnede levesteder for vilde bestøvere, da de indgår i naturens biodiversitet. Domesticerede bestøvere bør opfattes som et supplement til vilde bestøvere og ikke omvendt;

2. er bekymret over den manglende bevidsthed om, hvad bestøvere er, i hvor høj grad de har betydning for økosystemernes funktion og de følger, som deres tilbagegang og udryddelse kan have for vores liv;

3. fremhæver den vigtige sammenhæng mellem biodiversitet og klimaforandringer og påpeger, at de er knyttet sammen og påvirker hinanden. Temperaturforskelle, skiftende vejrforhold, tab af levesteder og andre faktorer forårsaget af klimaforandringer har en direkte indvirkning på bestøvernes tilbagegang. Omvendt spiller beskyttelse og genopretning af biodiversitet en vigtig rolle i klimatilpasningen;

4. værdsætter muligheden for at bidrage til EU's ramme for støtte til og opretholdelse af levedygtige og mangfoldige bestande af bestøvere og bifalder derfor Kommissionens gennemgang af initiativet om bestøvere såvel som Europa-Parlamentets beslutning og Rådets konklusioner vedrørende dette emne ( 1 )

5. bifalder den positive retning, som EU's bestøverinitiativ har taget efter gennemførelsen i 2018. Udvalget bemærker imidlertid med bekymring, at tendensen til et fald i bestanden af bestøvere er fortsat. Udvalget er taknemmelig for, at IPBES i sin globale vurderingsrapport om biodiversitet og økosystemtjenester konkluderer, at det trods en utilstrækkelig indsats ikke er for sent for klimaet og biodiversiteten, men at der er brug for en omstillingsindsats på alle niveauer;

6. støtter derfor konklusionerne i Revisionsrettens særberetning nr. 15/2020 ( 2 ) og har høje forventninger til revisionen af EU's bestøverinitiativ;

7. værdsætter indarbejdelsen af målsætninger for biodiversitet og bestøvere i flere EU-strategier og EU-politikker, f.eks. den nye fælles landbrugspolitik, EU's biodiversitetsstrategi og fra jord til bord-strategien;

8. opfordrer til, at der fastlægges retligt bindende mål, som omfatter bestøvere, som led i Kommissionens kommende initiativ om naturgenopretningsmål under EU's biodiversitetsstrategi. Udvalget tilbyder i den forbindelse at støtte gennemførelsen af et nyt EU-bestøverinitiativ, navnlig med hensyn til gennemførelsen og overvågningen af aktiviteter;

9. mener, at målsætningerne for støtte til bestøvere også bør have til formål at hjælpe EU med at nå målene i FN's 2030-dagsorden og verdensmålene for bæredygtig udvikling ( 3 ) , navnlig målene om at bevare den biodiversitet og de levesteder, der er vigtige for vilde bestøvere;

10. er overbevist om, at hvis tilbagegangen for bestøvere skal standses, kræver det koordinering og integrerede strategier, der inddrager alle sektorer og politiske niveauer. Det er vigtigt at engagere alle relevante aktører og forbedre effektiviteten i den igangværende, men fragmenterede indsats. Det nuværende bestøverinitiativ danner et fundament, men kræver nu mere arbejde;

11. anbefaler, at der tages højde for alle tre bæredygtighedssøjler i processen med at sikre bæredygtige bestande af vilde bestøvere. Dette indebærer, at social, økonomisk og biologisk bæredygtighed skal indgå i tilstrækkeligt omfang i gennemførelsesforanstaltningerne.

Bestøvere som et element i kløften mellem land og by

12. Det Europæiske Regionsudvalg fremhæver, at det er vigtigt at løfte blikket fra landbrugspolitikkerne, når tilbagegangen for bestøvere søges standset, idet landbrugssektoren og dens bidrag til faldet i bestanden af vilde bestøvere på mange måder allerede er reguleret og håndteret i mange EU-politikker;

13. opfordrer til at rette søgelyset mod især konventionelle landmænds indsats for at mindske deres indvirkning på bestøvere, idet økologisk landbrug og agroøkologisk praksis på mange måder allerede beskytter og understøtter bestøvere. Forskning, innovation og et fleksibelt gennemførelsessystem er afgørende for at løse udfordringerne, men også for at bevare mulighederne for en mangfoldig landbrugssektor;

14. understreger behovet for at undersøge det fulde omfang af og bekæmpe andre miljøforurenere end pesticider, f.eks. lysforurening, der har vist sig i høj grad at påvirke bestøvere, men som endnu ikke er på dagsordenen;

15. påpeger, at byområder kan bidrage til positiv udvikling af biodiversiteten gennem botaniske haver, kolonihaver, private haver og tomme grunde i byerne, som kan have direkte indflydelse på bestandene af vilde biarter ( 4 )

16. advarer om, at det i en verden med voksende byer er nødvendigt at indarbejde bevarelsen af biodiversiteten og økosystemtjenesterne i byplanlægning og i praksis for at beskytte bestøverbestandene, bidrage til deres mangfoldighed og skabe nye levesteder;

17. opfordrer de relevante myndigheder til at foretage konsekvensanalyser, der tager højde for tendenser, som begrænser ejendomsrettigheder og på andre måder ændrer forudsætningerne for et bæredygtigt eksistensgrundlag. Disse konsekvensanalyser skal ikke blot omfatte biologiske gevinster, men også de eventuelle negative konsekvenser for befolkningens eksistensgrundlag og liv.

Tiltag på EU-plan

18. Det Europæiske Regionsudvalg opfordrer Kommissionen, Europa-Parlamentet og EU's medlemsstater til at sikre, at genopretningspolitikkerne, -programmerne og -planerne efter pandemien bidrager til den bæredygtige forvaltning af biodiversiteten, herunder til at standse det bekymrende fald i antallet af vilde og domesticerede bestøvere;

19. efterlyser støtte på lokalt og regionalt plan til en miljøordning for bestøvere, der omfatter: dyrkning af etårige afgrøder, der er attraktive for bestøvere, på mindst 10 % af landbrugsjorden; ud over blomstringsperioden for flerårige afgrøder, plantning af mindst to plantearter, der er af interesse for bestøvere, mellem rækker af planter i produktion med blomstring på forskellige tidspunkter i løbet af året for at sikre den størst mulige tilgængelighed af ressourcer for bestøvere; uddannelse af landbrugere i gavnlige insekter og integreret skadedyrsbekæmpelse og tiltag til gavn for bedrifter, der sikrer tilstedeværelsen af bestøvere i områder med mangel på biodiversitet;

20. opfordrer til, at der tages hensyn til miljøet på alle niveauer af offentlig beslutningstagning og i alle politikker, idet menneskers samspil med naturen til en vis grad påvirker økosystemerne. Hvad angår bestøvere, bør de være genstand for særlig opmærksomhed i forbindelse med byudvikling, infrastruktur og andre arealanvendelsesomlægninger;

21. advarer om, at selv om regionale og lokale myndigheder fungerer som direkte kontaktled til EU-borgerne, ligger ansvaret for gennemførelse og udformning af målsætninger for bestøvere ikke kun hos dem. Nationale regeringer og EU skal bidrage til dette arbejde ved at støtte, tilskynde til og koordinere løsninger, der let kan gennemføres på lokalt og regionalt plan;

22. opfordrer Kommissionen til aktivt at støtte oplysningskampagner på nationalt, regionalt og lokalt plan, i industrisektorer og hos offentligheden gennem eksisterende og nye kanaler;

23. beklager, at de platforme, der blev oprettet til opbygning af viden og udveksling af bedste praksis som led i bestøverinitiativet, f.eks. EU Pollinator Information Hive, ikke har kunnet nå ud til alle aktører og stadig ikke er tilstrækkeligt kendt. Udvalget opfordrer derfor til, at Kommissionens kommende initiativ omfatter finansiering, viden- og kapacitetsopbygning samt bedste praksis på en gennemsigtig måde, så borgerne ikke kun får inspiration, men også viden om, hvordan de kan bidrage til at skabe bæredygtige levesteder for bestøvere;

24. opfordrer indtrængende til, at det reviderede bestøverinitiativ undersøger, hvordan eksisterende netværk og organisationer kan benyttes til at udveksle viden og bedste praksis med lokale og regionale myndigheder i og uden for EU;

25. tilbyder derfor at arbejde sammen med Kommissionen om at gøre bestøverinitiativet til en del af de eksisterende EU-initiativer såsom EU-platformen for grønnere byer og Green City Accord;

26. gentager, at overvågning af og rapportering om bestøvernes udvikling spiller en vigtig rolle i analysen af effektiviteten af enhver foranstaltning, der iværksættes. Udvalget opfordrer derfor Kommissionen til at opstille en rapporterings- og overvågningsramme, der kan anvendes af myndigheder på subnationalt niveau i dette øjemed. Indsatsen bør følge eksisterende bedste praksis for at sikre en enkel gennemførelse og støtte etableringen af standardiserede overvågningsprogrammer for bestøvere på lokalt og regionalt plan;

27. bemærker det tætte bånd mellem hjemmehørende blomsterarter og hjemmehørende arter og varianter af bestøvere og opfordrer derfor til investering i viden, bevarelse og produktion af disse arter med henblik på at støtte bestøverne;

28. opfordrer derfor Kommissionen til at vurdere, hvordan forpligtelsen til at plante mindst 3 mia. flere træer i EU's byområder inden 2030 kan udvides til at omfatte og knyttes sammen med en udbredelse af hjemmehørende blomsterarter;

29. ser gerne, at sunde bestande af vilde bestøvere og effektive biosikkerhedsforanstaltninger for bestøvere samt incitamenter til at anvende hjemmehørende planter bliver en målsætning i de nationale strategiske planer under den fælles landbrugspolitik, der skal godkendes i 2022, således at indsatsen styrkes. Af hensyn til en enkel og korrekt gennemførelse bør dette ansvar påhvile medlemsstaterne.

Tiltag på lokalt og regionalt plan og inddragelse af RU

30. Det Europæiske Regionsudvalg fremhæver lokale og regionale myndigheders muligheder og ansvar for at fremskynde gennemførelsen af bestøverinitiativet nu og i endnu højere grad i fremtiden;

31. mener, at der er behov for samarbejde mellem lokale og regionale myndigheder, både nationalt og på tværs af grænserne, i forbindelse med vedtagelsen og gennemførelsen af miljøforanstaltninger. Med hensyn til bestøvere er biologiske korridorer afgørende for at understøtte bestandenes bæredygtighed og modstandsdygtighed. Disse typer opgaver er velegnede til lokale og regionale myndigheder, der gennem samarbejde let kan gennemføre tiltag, der vil bidrage til bæredygtige bestande af bestøvere;

32. bemærker også vigtigheden af at inddrage civilsamfundet, videninstitutioner, lokale landbrugere og den private sektor ud over de lokale og regionale myndigheder. Det nye bestøverinitiativ skal skabe et effektivt netværk for frivillige initiativer, ekspertise, fælles mål og rapportering, således at bidraget fra disse aktører og deres arbejde og innovation i deres sektorer kan udnyttes fuldt ud. Dette vil ikke blot gøre det muligt for disse aktører at bidrage til at nå initiativets mål, men også skabe yderligere fremskridt;

33. forpligter sig i sit arbejde med miljøspørgsmål, især problemstillinger vedrørende biodiversitet, til at højne bevidstheden om og understrege betydningen af målsætningerne om at understøtte bestøvere. Nationale, regionale og lokale myndigheder bør tildeles klare roller, så de kan bidrage til at vende tilbagegangen for bestøvere og støtte udviklingen af nationale og lokale handlingsplaner for bestøvere, også som led i kampagnen den grønne pagt — Going Local;

34. understreger betydningen af også at anerkende de samfundsøkonomiske fordele ved programmer for bestøvere. Ved at sætte fokus på disse programmer kan der skabes økonomiske muligheder og mulighed for social inklusion;

35. bekræfter sin intention om at fortsætte sit tætte samarbejde med Kommissionen, især om revisionen og gennemførelsen af biodiversitetsmålsætningerne for bestøvere;

36. tilbyder at lancere et bestøvernetværk som et pilotprojekt, hvor lokale myndigheder kan udveksle viden og bedste praksis, med et særligt fokus på bycentre;

37. opfordrer lokale og regionale myndigheder til at overvåge og rapportere om rammevilkårene for bestøvere, idet viden om hjemmehørende arter og lokal flora og fauna er afgørende for forståelsen af de lokale betingelser for både vilde og domesticerede bestøvere, og de lokale og regionale myndigheder allerede er bekendt med bestøvernes lokale og regionale rammevilkår;

38. opfordrer RU-medlemmerne til at gå forrest og arrangere dialoger og åbne møder på lokalt og regionalt plan for at sikre, at civilsamfundet og NGO'er inddrages, idet et af de vigtigste aspekter ved bestøverinitiativet er at kortlægge og afhjælpe mangel på viden;

39. opfordrer repræsentanter for lokal- og regionalsamfund til at vurdere, i hvilken grad der kan ske rehabilitering af deres industrianlæg og historiske steder i kombination med naturbaserede løsninger, der har til formål at øge bestanden af bestøvere;

40. er overbevist om, at det er afgørende at inddrage de yngre generationer i debatten og løsningerne, idet realiseringen af miljømålsætningerne og styrkelsen af de vilde bestande af bestøvere i særdeleshed vil tage flere generationer. Udvalget bifalder i den henseende eksisterende eksempler, f.eks. involveringen af unge i STING-projektet ( 5 ) , men opfordrer RU-medlemmerne og de lokale og regionale myndigheder i bred forstand til at bygge videre på dette eksempel og foreslå borgerinddragelsesaktiviteter i deres byer og regioner målrettet mod især børn og unge. Fremme af bevidstheden om bestøvere kunne indgå i aktiviteterne i forbindelse med det europæiske ungdomsår 2022.

Europæisk involvering i global målestok

41. Det Europæiske Regionsudvalg bifalder det positive signal og det løfte, som blev givet på FN's CBD COP15 om at vende nedgangen i antallet af dyre- og plantearter inden 2030;

42. fremhæver den afgørende betydning af Edinburgherklæringen for subnationale regeringer, byer og lokale myndigheder om den globale biodiversitetsramme efter 2020 ( 6 ) og forpligter sig også til at fremme den i forbindelse med debatten om bestøvere på europæisk og internationalt plan;

43. opfordrer Kommissionen til at sætte tilbagegangen for bestøvere på den internationale dagsorden og arbejde for robuste foranstaltninger, der skal beskytte bestøvere og deres levesteder under anden del af CBD COP15, der finder sted fra den 25. april til den 8. maj 2022 i Kunming, Kina;

44. erklærer sig rede til at indgå i EU's delegation til FN's CBD COP15 og fremtidige udgaver heraf for at formidle de lokale og regionale myndigheder i EU's synspunkter og de foranstaltninger, de allerede har gennemført. Hertil kommer ønsket om at bygge videre på Edinburgherklæringens gode resultater set i relation til beskyttelse af bestøvere og deres levesteder.

Bruxelles, den 26. januar 2022. Apostolos TZITZIKOSTAS Formand for Det Europæiske Regionsudvalg

(1) 2019/2803(RSP) og Rådets konklusioner, der blev godkendt af Rådet på dets 3782. samling den 17. december 2020 (14168/20).

(2) https://op.europa.eu/webpub/eca/special-reports/pollinators-15-2020/da/index.html

(3) FN's 2030-dagsorden. https://sdgs.un.org/2030agenda.

(4) K. C. R. Baldock et al. Where is the UK's pollinator biodiversity? The importance of urban areas for flower-visiting insects. Proc. R. Soc. B Biol. Sci. 282, 20142849 (2015), P. Theodorou et al. The structure of flower visitor networks in relation to pollination across an agricultural to urban gradient. Funct. Ecol. 31, 838–847 (2017).

(5) STING (Science and Technology for Pollinating Insects) er et projekt, der gennemføres af Kommissionen.

(6) https://www.gov.scot/publications/edinburgh-declaration-on-post-2020-biodiversity-framework/.